# data[].attributes.body
V dňoch 9. 6. – 13. 6. 2025 žiaci 4. ročníkov zažili rozprávkovú školu v prírode na Donovaloch s Tramptáriou. Bol to týždeň plný dobrodružstva, hier a zábavných aktivít, počas ktorých sa žiakom neustále venovali lektori alebo pedagógovia, ale tiež plný smiechu a nezabudnuteľných zážitkov. Dni sa začínali rannou rozcvičkou na čerstvom vzduchu. Po výdatných raňajkách si žiaci mohli vyskúšať svoju zručnosť v kráľovských remeslách, ako napríklad jazdu na koni, lukostreľbu, jazdu na autíčkach, kreatívne činnosti, tanec, divadlo a rôzne športy. V rámci remesiel mali možnosť s lektormi nacvičiť tanček a divadielko, ktoré nám predviedli v záverečnom vystúpení. Okrem toho naši šikovní žiaci zožali úspech aj za predvedenie svojho talentu v speve ľudových piesní a tanca zo štvrtáckej rozlúčky. V závere týždňa sme si užili aj chutnú opekačku, na ktorú sa všetci veľmi tešili. Žiaci boli za svoju aktivitu a šikovnosť odmeňovaní kráľovskou menou – tramptármi, ktoré celý týždeň zbierali. Počas pobytu sme navštívili aj rozprávkovú dedinku Habakuky a takmer denne sme chodili na túry. Každý večer nás čakal dvojhodinový zábavný program zakončený diskotékou.Žiaci sa tu mohli skutočne nadýchnuť slobody- čistý horský vzduch Donovál, ďaleko od mestského ruchu, bez mobilov a iných obrazoviek. Zo školy v prírode si žiaci odniesli viac než len suveníry. Prehĺbili si vzťahy so spolužiakmi, niektorí nadviazali aj nové priateľstvá, získali krásne zážitky, o ktorých budú rozprávať ešte dlho a cenné skúsenosti, ktoré im pomôžu ďalej rásť.

# data[].attributes.body
V piatok 20. júna sme sa s našimi piatakmi vybrali do Múzea oravskej dediny Zuberec. Práve v tento deň sme mali možnosť zúčastniť sa tvorivých dielničkiek s remeselníkmi, ktorí nám ukázali, ako sa melie múka, ako sa pracuje na tkáčskom stroji... Svoje remeslá nám prestavili drotári, hrnčiari, kožiari, keramikári, mali sme možnosť zasadnúť do školských lavíc z dávnych dôb, vypočuť si prednášku o tom, ako sa kedysi žilo nielen na Orave. Priniesli sme domov nielen kúpené, alebo vlastnoručne vyrobené suveníry, ale aj množstvo zážitkov a nových poznatkov o tom, ako sa žilo v minulosti.

# data[].attributes.headline
80. výročie ukončenia najväčšej vojny v dejinách

# data[].attributes.subject
80. výročie ukončenia najväčšej vojny v dejinách

# data[].attributes.body
V tomto roku sme si 8. mája pripomenuli osemdesiate výročie ukončenia bojov v konflikte, ktorý nemá v ľudských dejinách obdobu. V Spojenej škole Juraja Turza sme tragickým vojnovým udalostiam venovali pozornosť počas viacerých podujatí, ktoré sa konali od konca apríla až do posledného mesiaca školského vyučovania.

Žiaci školy sa najskôr 24. apríla zúčastnili v historickej knižnici prednášky na tému „Druhá svetová vojna a Kysuce“. Prednášajúci, Mgr. Martin Turóci z Kysuckého múzea v Čadci, sprostredkoval poslucháčom množstvo zaujímavosti s nášho regiónu, ktoré doplnili ich vedomosti z obdobia druhej svetovej vojny. Zároveň si mali možnosť pozrieť statické ukážky vojenskej výzbroje, výstroje a iných artefaktov z tohto obdobia s výkladom, ktoré prezentovali členovia klubu vojenskej histórie Feldgrau Bratislava.

Dva významné dni v histórii mesta i celého Slovenska, 2. a 4. máj, si deviataci pripomenuli spolu s predstaviteľmi samosprávy a školy počas pietneho aktu kladenia vencov pri miestnom pamätníku s bustou M. R. Štefánika. Posolstvo pripomínať si aj tragické udalosti z minulosti zaznelo v slovách primátora mesta Turzovka, JUDr. Ľubomíra Golisa: „Vojny ako spôsob riešenia konfliktov sprevádzajú ľudstvo už tisícročia. História nám pritom dáva návody ako neopakovať chyby minulosti. My, ľudia, nesmieme dovoliť, aby sa na tieto chyby zabúdalo alebo aby sa bagatelizovali. Predovšetkým si musíme stále pripomínať tie najstrašnejšie omyly, ktorých sme sa sami na sebe dopustili. Hrôzy druhej svetovej vojny sa už nesmú nikdy opakovať. Výkriky do nebies viac ako sedemdesiat miliónov civilných obetí a vojakov, šesť miliónov Židov, ale aj napríklad dvadsaťjeden nevinných obyvateľov neďalekej osady Semeteš, nezmyselne zastrelených na sklonku vojny, 20. apríla 1945, nesmú zostať nevypočuté a tým odkázané na zabudnutie.“

Riaditeľ Spojenej školy Juraja Turza sa pri príležitosti 106. výročia tragickej smrti generála Štefánika prihovoril prítomným takto: „Rodák z Košarísk nevynikal telesnou krásou, napriek tomu ho ženy milovali. Bol priamy, zásadový a úprimný, napriek tomu alebo práve preto ho muži obdivovali. Nehovoril to, čo chceli druhí počuť, ale to, čo považoval za správne a tak aj konal. Napriek tomu alebo práve preto ho rešpektovali nielen jeho priatelia, ale i jeho oponenti. Nie je ľahké brániť pravdu v každej situácii, predovšetkým, ak je pravda nepríjemná a nepopulárna. Milan Rastislav Štefánik je nadčasovým dôkazom toho, že skutočné osobnosti naozaj jestvujú. Sú nimi ľudia, ktorí sú vo svojich zásadách konštantní a nemenia ich z oportunistických dôvodov. Postoje nášho veľkého Slováka sú overené časom a nie osobnými pohnútkami, preto aj po 106. rokoch aura jeho osobnosti žiari z Bradla po celom Slovensku.“

Historická knižnica bola miestom, kde sa v mesiaci jún uskutočnilo posledné podujatie zamerané na udalosti, ktoré pred osemdesiatimi rokmi zmenili osudy veľkej časti ľudstva. Žiaci deviateho ročníka prezentovali svoj názor na holokaust a podiel Slovákov na ňom pred svojimi spolužiakmi. Postoje a myšlienky deviatakov ukázali, že táto tragédia a utrpenie miliónov nevinných ľudí ich nenecháva ľahostajnými a sú ochotní a schopní o týchto veciach diskutovať a nezabudnúť na nich.

# data[].attributes.headline
Naši žiaci úspešní v súťaži Inteligentné mesto roku 2100

# data[].attributes.subject
Naši žiaci úspešní v súťaži Inteligentné mesto roku 2100

# data[].attributes.body
V máji 2025 Cirkevná škola R.Zaymusa v Žiline zorganizovala pre základné školy v Žilinskom kraji inšpiratívnu súťaž, ktorá spojila kreativitu, technologické myslenie a víziu budúcnosti. Témou súťaže bolo „Inteligentné mesto budúcnosti v roku 2100“, pričom jej hlavným cieľom bolo podnietiť mladých ľudí k zamysleniu nad tým, ako môže umelá inteligencia (AI) zlepšiť kvalitu života v mestskom prostredí.

Do súťaže zaslalo svoje práce 85 žiakov z 12 škôl, ktorí vytvorili spolu 69 originálnych projektov. Úlohou žiakov bolo vytvoriť obraz Inteligentného mesta roku 2100 spolu s jeho popisom ccca 1000 slov.

Slávnostné vyhodnotenie súťaže sa uskutočnilo 4. júna 2025 v priestoroch Cirkevnej základnej školy Romualda Zaymusa v Žiline.

Výsledky žiakov našej školy:

2. MIESTO - Oliver Kubačák

4.MIESTO - Deniska Grobarčíková

Srdečne gratulujeme

# data[].attributes.headline
Školský výlet 6.A a 6.B na Oravskú priehradu a Slanický ostrov

# data[].attributes.subject
Školský výlet 6.A a 6.B na Oravskú priehradu a Slanický ostrov

# data[].attributes.body
Dňa 18.6.2025 sa žiaci 6.A a 6.B triedy zúčastnili školského výletu na Oravu. Prvou zastávkou bola Oravská priehrada, kde sa všetci nalodili na vyhliadkovú loď a vydali sa na krátku plavbu po priehrade. Cieľom plavby bol Slanický ostrov umenia.

Na ostrove si žiaci prezreli historický kostol z 18. storočia, starobylý cintorín a rôzne umelecké a historické pamiatky, ktoré dokumentujú život v niekdajšej zatopenej obci Slanica.

Ďalšou zastávkou bola obec Klin, kde sa nachádza známa Socha Ježiša Krista – najväčšia svojho druhu na Slovensku. Žiaci vystúpili na vyhliadku pod sochou, odkiaľ sa im naskytol nádherný výhľad na okolitú oravskú krajinu.

Záver výletu patril návšteve mesta Námestovo, kde si žiaci prezreli centrum mesta.

# data[].attributes.headline
Rozlúčková „výletná plavba“ deviatakov so šťastným koncom

# data[].attributes.subject
Rozlúčková „výletná plavba“ deviatakov so šťastným koncom

# data[].attributes.body
V utorok, 17. 6. 2025, viedli kroky našich deviatakov na výstavu TITANIC the artifact exhibition do Bratislavy, ktorá na pozadí tragickej udalosti najznámejšieho parníku na svete dokonale a pravdivo zobrazuje historické súvislosti, spoločenskú a politickú situáciu vo svete na začiatku 20. storočia.

Na výstave sme sa zoznámili s históriou moreplavby, veľkými zámorskými objavmi, technickými vynálezmi, umeleckými smermi, ale aj politickou situáciou, ktorá viedla k vypuknutiu 1. svetovej vojny.

Vďaka vernej rekonštrukcii kajút prvej, druhej a tretej triedy Titanicu, strojovne, či jedálne sme zažili autentickú atmosféru prepychu, luxusu, technických noviniek, na druhej strane biedy, chudoby, zlého spoločenského postavenia, ktoré viedli k vysťahovalectvu za lepšími životnými podmienkami. Videli sme množstvo originálnych artefaktov, ktoré boli zachránené zo slávneho vraku lode. Medzi exponátmi boli časti vybavenia lode, rôzne kusy nábytku, porcelán a osobné predmety cestujúcich, ako sú šperky, kabelky, časti oblečenia a podobne.

Keďže všetci účastníci tejto výstavy sa vďaka vstupenke s menom konkrétneho pasažiera „dočasne“ stali jedným z cestujúcich legendárneho Titanicu, v závere výstavy sme s napätím zisťovali svoj osud, či sme osudnú noc zo 14. na 15. apríla 1912 prežili alebo nie...

Jedno je však isté, bol to rozlúčkový výlet našich deviatakov. Prajeme im, aby ich ďalšia životná cesta bola oveľa šťastnejšia, ale aj jedinečná a vzrušujúca ako plavba Titanicu.

# data[].attributes.body
Odkedy majú slony dlhé choboty?

Túto informáciu zistili prváci 28.5.2025, kedy s Bábkovým divadlom Žilina "vycestovali" do Afriky.

Kedysi dávno, pradávno, kdesi uprostred Afriky, žili všakovaké zvieratá: žirafy, antilopy, škriekajúce opice, veľký krokodíl, dlhonohý pštros, stará korytnačka, krvilačný leopard, dlhý had menom Krajta a malý, zvedavý sloník Bimbo.

V tom čase, predstavte si, slon ešte nemal chobot. Nemal! Namiesto neho mu pred očami vytŕčal iba akýsi výčnelok.

# data[].attributes.headline
Pasovanie prvákov – veľký deň v malých topánkach

# data[].attributes.subject
Pasovanie prvákov – veľký deň v malých topánkach

# data[].attributes.body
V stredu 4. júna sa Kultúrna sála v Predmieri zmenila na miesto, kde sa dejú veľké veci. Naši prváci predviedli, že sa v škole rozhodne nenudia – ukázali „vyučovanie“ plné básničiek, pesničiek, veselých scénok aj tanca. Dievčatá to roztočili ako skutočné tanečníčky a chlapci svojim stoličkovým tancom nadchli obecenstvo. Celý program vyvrcholil piesňou Superdeti, ktorá dokonale vystihla náladu celého popoludnia.

Sprievodcami tohto „mini školského dňa“ boli naši deviataci, ktorí sa úloh učiteľov aj konferenciérov zhostili s noblesou i humorom.

A potom prišiel slávnostný okamih – pán riaditeľ pasoval prvákov za školákov, pani zástupkyne ich ozdobili šerpami a triedne pani učiteľky slávnostnými čiapkami.

Prvý školský míľnik je za nami. Úsmevy boli široké, nadšenie veľké – a nejedna slzička dojatia sa zaleskla v očiach detí, rodičov, aj nás učiteľov.

Milí naši prváci, nech vám školské dni prinášajú radosť z objavovania, veľa smiechu, kamarátstva a pocit, že škola môže byť aj zábava. Sme na vás hrdí!

# data[].attributes.headline
ÚSPEŠNÝ DEBUT NAŠEJ ŠKOLY NA DILONGOVEJ TRSTENEJ

# data[].attributes.subject
ÚSPEŠNÝ DEBUT NAŠEJ ŠKOLY NA DILONGOVEJ TRSTENEJ

# data[].attributes.body
Súťaž, ktorá nesie meno významného slovenského básnika Rudolfa Dilonga, je prestížnou platformou pre mladé talenty v oblasti umeleckého prednesu.

Naša škola sa na tejto celoslovenskej recitačnej súťaži zúčastnila po prvýkrát, a to s dvomi talentovanými žiačkami – KRISTÍNKOU KAPUSŇÁKOVOU z 9. C A ALICKOU BOGÁŇOVOU zo 6. B. Ich výkon bol pôsobivý a získal si  uznanie odbornej poroty i publika.  ALICKA BOGÁŇOVÁ si odniesla skvelé 2.  MIESTO v prvej kategórii v prednese prózy.

Tento úspech je veľkou  motiváciou pre našu školu pokračovať v podpore umeleckého prednesu a  ukázal, že máme šikovných žiakov, ktorí dokážu konkurovať aj tým najlepším z celého Slovenska. Veríme, že tento úspešný debut je len začiatkom našej cesty a naši žiaci budú na Dilongovej Trstenej pravidelnými a úspešnými účastníkmi aj v budúcnosti.

Gratulujeme našim talentovaným recitátorkám a ďakujeme všetkým, ktorí ich podporovali!

Osobitne ďakujeme pánovi riaditeľovi Mgr. R. Bakajsovi a prednostovi MÚ v Turzovke JUDr. Ing. R. Mekiňovi za zabezpečenie dopravy a podporu.

# data[].attributes.body
Ani ste sa nenazdali a sú z Vás štvrtáci.Štyri roky ubehli ako voda,naučili ste sa, čo je škola,že kamarátstvo je v živote dôležité,že vedomosti v hlavičke sa raz určite zídu.Tak či tak, v učení musíte pokračovať a my, pani učiteľky z 1. stupňa, Vás budeme s hrdosťou sledovať a povzbudzovať. Veríme, že Vám na 1. stupeň základnej školy ostanú len tie najkrajšie spomienky a zároveň Vám prajeme rovnako úspešné roky na druhom stupni.Veľa šťastia, milí štvrtáci!

# data[].attributes.body
72 žiakov našej školy zúčastnilo súťaže Matematický Klokan. Všetci žiaci boli odmenení diplomom a ceruzou, najúspešnejší riešitelia získali tričko a ďalšie odmeny.

Úspešní riešitelia:

Kategória KLOKANKO 1 : Samuel Gajdoš 1.A a Ladislav Surovka 1.C

Kategória KLOKANKO 2 : Juraj Baran 2.A a Alex Dorociak 2.B

Kategória KLOKANKO 3:  Ema Gajdičiarová 3.A a Matej Maluniak 3.B

Kategória KLOKANKO 4: Filip Holubčík 4.A, Sebastián Bitala 4.B, Lukas Polák 4.B

Kategória ŠKOLÁK 5: Lukáš Ligač 5.A, Filip Kulla 5.C

Kategória ŠKOLÁK 6: Adam Kuboši 6.A

Ďakujeme všetkým žiakom za účasť a rodičom za podporu.

# data[].attributes.headline
Exkurzia do starobylej Nitry: Návšteva katedrály, diecéznej knižnice a  kňazského seminára

# data[].attributes.subject
Exkurzia do starobylej Nitry: Návšteva katedrály, diecéznej knižnice a  kňazského seminára

# data[].attributes.body
Dňa 9.júna 2025 sa uskutočnila výnimočná exkurzia do jedného z najstarších a duchovne najvýznamnejších miest Slovenska – do starobylej Nitry. Tento výlet sa niesol nielen v duchu poznávania histórie a kultúry, ale aj duchovného obohatenia. Na podujatí sa zúčastnili žiaci a pedagógovia v úzkej spolupráci s Gymnáziom v Turzovke, čím sa ešte viac prehĺbili medziškolské a medziinštitucionálne vzťahy.

Prvou zastávkou bola majestátna Katedrála sv. Emeráma, ktorá sa nachádza na Nitrianskom hrade. Na tomto mieste vdp. dekan  Ján Vrbta slúžil sv.omšu. Táto trojloďová stavba s bohatou históriou siaha až do 11. storočia. Žiaci mali možnosť spoznať jej architektonický vývoj, umelecké poklady, ako aj význam katedrály v dejinách kresťanstva na Slovensku. Mnohých zaujali aj relikvie a hrobky nitrianskych biskupov, ktoré podčiarkujú výnimočnosť tohto posvätného miesta.

Ďalšou zastávkou bola Diecézna knižnica, ktorá patrí k najvzácnejším historickým knižniciam na Slovensku. V knižnici sa nachádzajú tisíce vzácnych titulov – rukopisy, inkunábuly, staré tlače a cenné liturgické knihy. Exkurzia pokračovala návštevou Kňazského seminára sv. Gorazda, kde študenti mohli nahliadnuť do života a formácie budúcich kňazov. Prívetiví seminaristi ich previedli priestormi seminára, kaplnkou a spoločnými miestnosťami. Zazneli aj svedectvá o duchovnom povolaní, ktoré mnohých účastníkov povzbudili a inšpirovali.

Všetci sa vrátili domov naplnení dojmami, vďačnosťou a novými priateľstvami.

# data[].attributes.body
Dňa 11. 6. sme zažili magický svet Bojnického zámku, kde sa prelínali čary, kúzla a neobyčajný príbeh o čarodejníkovi. Ten po rokoch hľadania moci a ovládania sveta zistí, že má síce moc a slávu, no je na svete úplne sám. Pochopí, že skutočná sila spočíva v láske a blízkosti ľudí. Tento príbeh nám ukázal, že nie všetko, po čom túžime, nám prinesie šťastie a niekedy musíme stratiť veľa, aby sme pochopili, čo je skutočne dôležité. Po rozprávkovej prehliadke zámku nás čakalo stretnutie so sokoliarmi Aquila a ich dravcami. Mali sme  možnosť kochať sa  krásou dravých vtákov zblízka a obdivovať ich let ponad naše hlavy. Počasie nám prialo, a tak sme sa spokojní a obohatení o nové zážitky i skúsenosti vrátili domov a mohli sme sa s nimi podeliť so svojimi rodičmi.

Žiaci 2. A  a 2. B